钦定古今图书集成/明伦汇编/氏族典/第060卷 > 徐步瀛
## 钦定古今图书集成/明伦汇编/氏族典/第060卷 > 徐步瀛

按《曹县志》：步瀛号仙洲，世籍曹之安仁里，为邑文学。
天性孝友，八九岁时居乡，夜值盗，祖父被执，卒不肯
避，哀号求释，盗异之，遂散去。党里惊传其事。母羸病，
朝夕虔事，数年如一日。其后母病笃，五日不食，焚祷
愿以身代，为不食者五日。家人劝之食，哭泣告曰：“母
食即食，不然终不食也。”其母是日即进食少许，病渐
瘥。竟以八十终。人咸谓其“孝思所感”云。